Je Jehans, sire de Choiseul, fas savoir à tous ceus qui ces lettres verront et orront que j’ai proumis juré sur sains et créancé loiaument à Mgr Hugon c. Palatin de Bourg. et à Me Aalis contesse Palatine de Bourg., sa fame, que je les aiderai de ceste guerre qu’il ont emprise envers le Roy de Navarre, conte de Champaigne, pour la raison de ce que il entréz en Luxeu, et en doi guerroier en chief à leur requeste, ou à la requeste de leur message creable, de Choiseul, de Aigremont, et de tous mes autres domaines, et de tous mes autres fiez arriers que de ce que Simons de Cessefontaine tient de moy à Chaufour et le fié dou Vesaule, et ce que li sires de Rais tient de moy à Pouoully. Après je leur ai proumis, créancé loiaument et juré sur sains que je ne puis jamais à nul jour reprendre du conte de Champaigne qui est Roy de Navarre, ne d’autre qui soit cuens de Champaigne, demaine n’autre chose que jaie ne en fié ne en homage, ne faire alliance nulle vers lui, et pour ce que ce soit ferme chose et estable, j’ai mis nostre seel en ces presentes lettres qui furent faittes l’an de l’Incarnation Nostre Seigneur Jesus Christ quant li milliaires couroit par M.CC.LVIII le mardi après feste Nostre Dame en mi aoust.